kardosdrur/scandi-wiki huggingface dataset:
Pastoralseminarium

Et pastoralseminarium er en uddannelsesinstitution, der først og fremmest færdiguddanner en teologisk kandidat, cand.theol., til præst. 

Mens kandidatuddannelsen giver det videnskabelige indhold til varetagelse af præstegerningen, giver pastoralseminarieuddannelsen en uddannelse i praktisk præstegerning. Det er en forudsætning for ansættelse som præst i folkekirken, at den teologiske kandidat har gennemført Pastoralseminariets uddannelse. I de senere år er der på grund af præstemangel også kommet andre veje til præsteembedet via et paragraf 1a-forløb og en paragraf 2-ordning. Også for deltagere i disse ordninger er det en forudsætning for ansættelse i folkekirken, at de har gennemført Pastoralseminariets uddannelse.

Uddannelsen udbydes på Pastoralseminariet i både København og Aarhus og varer et semester (19 uger), hvoraf de fem uger foregår i praktik. De studerende undervises i følgende fag: - Kateketik (undervisning i katekese) - Hymnologi (udforskning af salmesangen og den åndelige sang) - Sjælesorg - Kirkemusik - Retorik og Fremtræden - Homiletik (prædikenkundskab) - Liturgik (læren om gudstjenestens indretning) - Sang og Tale.

Danmarks første pastoralseminarium blev etableret i København i 1809 og hed Det Kongelige Pastoral-Seminarium. I 1969 blev der også oprettet et pastoralseminarium i Aarhus. Siden 2014 har pastoralseminarieuddannelsen været en del af Folkekirkens Uddannelses- og Videnscenter (FUV).

Referencer

Eksterne henvisninger 
 Folkekirkens Uddannelses- og Videnscenter

Uddannelsesinstitutioner
Præster
Teologi
Albaniens premierminister

Albaniens premierminister er Albaniens regeringschef og leder af landets regering.

Som en konsekvens af Albaniens omskiftelige historie har regeringschefens rolle haft varierende indhold under landets omskiftelige styreformer.

Albaniens nuværende premierminister er Edi Rama, der har siddet på posten siden 2013.

Liste over Albaniens premierministre

Se også 
 Albaniens præsidenter

 
Lister over regeringsledere
 Premierministre
 Premierministre
Albanien
Waldemar Stenberdt

Waldemar Stenberdt (29. maj 1896 i Åstofte i Asnæs sogn–5. marts 1974 i Hillerød) var privatskoleforstander og borgmester fra partiet Venstre i Hillerød fra 1958 til 1969 og medlem af mange udvalg og bestyrelser.

Stenberdt var søn af købmand Niels Peter Pedersen og hustru Bodil Nikoline Hansen og hed ved dåben 28. juni 1896 i Asnæs Kirke Lauritz Valdemar Pedersen. Han blev gift i 1921 med Ellen Stecher, født 16. august 1898 i Vordingborg.

Wald. Stenberdt tog lærereksamen i 1917 fra Den danske Realskoles Seminarium i København og var lærer på Hindholm Kostskole ved Fuglebjerg 1917–19 og ved Frederikssund Private Realskole 1919–1930.

I 1930 overtog han ledelsen af privatskolen M. Mørks Skole i Hillerød og var forstander indtil 1959. Marie Mørk havde betinget sig, at skolen skulle beholde sit navn efter hende. Stenberdt købte skolen i 1933. Kostskoledelen hørte fortsat under Marie Mørk indtil 1937, hvor denne også blev overtaget af Stenberdt, men han opgav skolearbejdet i 1959, og skolen blev omdannet til selvejende institution. I 1954 var han blevet medlem af Hillerød byråd for partiet Venstre, og 1958–1969 var han borgmester i Hillerød, 1969–70 viceborgmester. Inden han kom til Hillerød, havde han også siddet i byrådet i Frederikssund.

Wald. Stenberdt lagde et stort arbejde i de private realskolers foreninger og har været formand og næstformand i flere af dem, har også siddet i andre uddannelsesudvalg samt i Venstre, og i 1969 blev han æresmedlem af Hillerød Venstreforening. Som noget helt andet var han bestyrelsesmedlem i Bohnstedt-Petersen A/S (dansk samlefabrik og importør af Mercedes-biler i Hillerød).

Han var Ridder af Dannebrog.

Kilder 
 Kraks Blå Bog 1973
 KBB 1957
 Dansk Skole-Stat, 1934, bind 4, side 376 f.
 Kirkebogen for Asnæs sogn

Referencer  

Skolefolk fra Danmark
Personer i Kraks Blå Bog (afdøde)
Riddere af Dannebrog
Borgmestre fra Venstre
Borgmestre i Hillerød
Tidligere borgmestre fra Danmark
Hjalmar Heerup

Hjalmar Heerup (født 14. april 1886 Frederiksværk, død 18. november 1961 Odense) var en dansk fodboldspiller.
Heerup spillede halfback i AB og vandt guldmedalje med det uofficielle danske hold (bestående af spillere fra KBU) i OL 1906. 

Efter sin studentereksamen 1904 fra Frederiksborg Gymnasium læste Heerup til læge på Københavns Universitet. Han arbejdede som læge på Færøerne 1915-1930 og i Odense 1930-1956.

Referencer

Eksterne henvisninger 
 

Fodboldspillere fra Danmark
Fodboldspillere fra Akademisk Boldklub
Personer fra Frederiksværk
Olympiske mestre fra Danmark
Olympiske fodboldspillere fra Danmark
Deltagere for Danmark ved de olympiske mellemlege 1906
Fodboldspillere under de olympiske mellemlege 1906
Nakskovs fæstning

Nakskovs fæstning er et fæstningsanlæg i Nakskov anlagt i midten af 1500-tallet under kong Christian 3.

Hvornår Nakskovs landbefæstning, Byvolden, stammer fra, kan der kun gisnes om. Men allerede da kong Christian 3. kom til Nakskov i 1539, ville byens borgere gerne have byen bedre befæstet, idet den var blevet plyndret flere gange, især af lybækkerne. Kongen gav tilladelse til at nedbryde Krogsbølle kirke, for at Nakskovs borgere kunne bruge materialerne til de nye byporte og fæstningen.

Den fæstning, der derefter blev bygget, ser umiddelbart ud til at være en forstærkning af den allerede eksisterende (men misligholdte) fæstning. Voldlinjens endepunkter blev forstærket med brohoveder. Volden gik fra Ølkarret (som nu er den nedre del af Nørrevold), og herefter fulgte den Nørrevold indtil stationen, hvor bastionen "Høie Kat" lå. Herefter gik den ned langs Nygade, Hollændergade og Kattesundet, hvorefter den sluttede ved Nybro.

Da denne vold igen (efter 100 år) var forældet, lykkeligvis uden at have skullet stå sin prøve, arbejdede Christian 4. på at forstærke volden. Arbejdet var af af national interesse, da Nakskov dengang var Danmarks 7. største by. I 1628 gik han i gang med at forstærke byens fæstning. Ved Nakskovs nuværende jernbanestation, der engang var byens nordligste grænse, anlagdes en stærk bastion ’Høie Kat’. Fra den kunne man beskyde fjenden på kryds og tværs ned ad Nørrevold og Nygade. Sydpå, ved Nybro, anlagdes også en stor bastion som fik navnet "Boel Findens Kat," ("Kat" er et gammelt dansk ord for et højt værk, anlagt i en bastion, ragende op over ildlinjen og tjenende til opstilling af skyts.)

Fæstningen og alle dens skanser (som blandt andet anlagdes på Færgelandet syd for Nakskov,) stod færdig ét år før svenskerne for første gang angreb byen i år 1658.

Der er i øvrigt mange ligheder mellem Nakskovs volde og Københavns volde, hvis man ser bort fra størrelsesforholdene. Både i København og Nakskov kan man nemt finde steder, hvor den gamle volds beliggenhed kan ses  på, hvordan gaderne er anlagt. Man kan også finde ligheder i grænserne for bykernernes snævre gader, der giver et godt indtryk af den gamle by inden for voldene, både i Nakskov og København.

Eksterne henvisninger 
 C.C. Haugner – Nakskov Historie (bind 1 og 2), 1944
 Lokalhistorisk arkiv, Nakskov v. Helge Rasmussen

Fæstningsanlæg i Danmark
Fæstning
Parmo Ferslew

Parmo Karl Ferslew eller Ferslev (født 17. marts 1883 i Kolding, død 22. november 1951 i Holbæk) var en dansk fodboldspiller.
Ferslew spillede halfback i KB og vandt guldmedalje med det uofficielle danske hold (et udvalgt hold fra KBU) ved OL 1906. 

Ferslew var søn af købmand Albrecht K.I.L.M. Ferslev og hustru Pouline K. Langkjær.

Referencer

Eksterne henvisninger 
 

Fodboldspillere fra Danmark
Fodboldspillere fra Kjøbenhavns Boldklub
Personer fra Kolding
Olympiske mestre fra Danmark
Olympiske fodboldspillere fra Danmark
Deltagere for Danmark ved de olympiske mellemlege 1906
Fodboldspillere under de olympiske mellemlege 1906
Henry Rambusch

Henry Andreas Rambusch (født 16. oktober 1881 i Aarhus, død 20. maj 1954 i København) var en dansk fodboldspiller, elektriker og ingeniør.

Rambusch var søn af Holger Rambusch og blev officer i artilleriet, hvor han 1905 blev udnævnt til sekondløjtnant.

Han startede med fodbold i ØB, hvor han blev indmeldt som 13-årig i 1894. Han skiftede til B 93 som 16-årig i 1897. Han spillede wing for klubbens førstehold i 56 kampe og scorede 34 mål i perioden 1898-1909. Han var med på klubbens første udlandsrejse i 1902 til Ungarn og Bøhmen, hvor alle turens fem kampe blev vundet.

Rambusch vandt guldmedalje med det uofficielle danske hold (bestående af spillere fra KBU) i OL 1906. I den første kamp blev Smyrna besejret 5-1. I finalen førte Danmark 9-0 ved pausen over Athen, der herefter opgav. 

Rambusch opholdt sig i Berlin i 1901-1902, hvor han spillede for Britannia. Han var medlem af B 93's bestyrelse 1916-1917 og var også et par år leder af klubbens juniorafdeling.

Referencer

Eksterne henvisninger 
 
 Haandbog for Hæren 1908, s. 115. Online hos Google Books
 
 B93s spillerprofiler

Personer fra Aarhus
Artilleriofficerer fra Danmark
Fodboldspillere fra Danmark
Fodboldspillere fra B.93
Henry
Olympiske sølvmedaljevindere fra Danmark
Olympiske fodboldspillere fra Danmark
Deltagere for Danmark ved de olympiske mellemlege 1906
Fodboldspillere under de olympiske mellemlege 1906
Olympiske mestre fra Danmark
Marie Mørk

Anna Marie Mørk f. Mørch (14. april 1861 i København – 30. maj 1944 i Hillerød) var bestyrerinde for M. Mørks Skole i Hillerød, søster til bygmester Ejvind Mørch. Hun blev belønnet med Fortjenstmedaljen i guld i 1920.

Marie Mørk voksede op i et embedsmandshjem i Helsingørsgade i Hillerød. Hendes far var ingeniør N.P. Mørch og moderen Elisabeth Pingel. Hun blev undervist privat af pastor Hostrup. Hun uddannede sig først til privatlærerinde (en uddannelse efter forordning af 1809) og supplerede med lærerindeeksamen (indført i 1859) fra N. Zahles Seminarium i 1885. Hun studerede litteraturhistorie et par år og var dernæst i otte år lærerinde på Vældegård Kvindeskole i Gentofte, inden hun købte en lille privatskole i Hillerød i 1895 og videreførte den som M. Mørks Skole i nye bygninger. Hendes højre hånd i skolearbejdet var søsteren Eva Mørk, og også søsteren Gudrun Mørk (født 1877) var lærerinde på skolen samt formand for Dansk Kvindesamfunds Hillerødkreds og medlem af Hillerød byråd.

Marie Mørk har været formand for Dansk Kvindesamfunds Hillerødkreds og medlem af menighedsrådet.

Søstrene Mørk trak sig tilbage fra dagskolearbejdet i 1930 og fra kostskolearbejdet i 1937. Marie Mørk flyttede til København, men vendte efter få år tilbage til Hillerød, hvor hun døde og blev begravet på Hillerød Kirkegård.

Kilder 
 Dansk Skole-Stat, 1934, bind 4, side 376 ff.
 Kraks Blå Bog 1936
 Marie Mørk-biografi i Dansk Kvindebiografisk Leksikon
 Bjørn Verstege: Marie Mørks Skole – en skole med en historie – Festskrift i anledning af skolens 100-års jubilæum den 2. september 1995. 131 sider.

Eksterne henvisninger 
 

Skolefolk fra Danmark
Kommunalpolitikere fra Danmark
Danskere i 1800-tallet
Danskere i 1900-tallet
Personer fra Hillerød
Marie
Modtagere af Fortjenstmedaljen i guld
Personer i Kraks Blå Bog (afdøde)
Personer i Dansk Kvindebiografisk Leksikon
Personer i Dansk Biografisk Leksikon
Østerbros Boldklub

Østerbros Boldklub (ØB), var en dansk fodboldklub hjemmehørende på Østerbro i København stiftet den 1. september 1894. En klub med samme navn blev opløst i 1893. Klubben holdt til huse i lokaler i den gamle cementtribune i Idrætsparken og spillede sine kampe Fælledparken. klubben eksisterede indtil 1998, hvor klubben blev fusioneret med Ryvang Fodbold Club til Østerbro IF.

I starten spillede klubben om Københavnsmesterskabet i fodbold. De københavnske klubber var meget stærkere end landets øvrige klubber, så københavnsmesteren kunne utvivlsomt betragtes som landets stærkeste hold i perioden inden DM i fodbold blev indført 1913/14.

Senest i 1950-sæsonen spillede klubben i 1. division, den daværende bedste række i Danmark, men i 1953-sæsonen rykkede de ud af Danmarksturneringen og måtte spille i Danmarksserien.

Meriter 

Placeringer i 1. division: nr 4 1946/47 nr 7 1947/48 nr 7 1948/49 nr 10 1949/50

Placeringer 2. division: nr 1 1945/46 nr 2 1938/39 nr 2 1939/40 nr 8 1933/34 nr 10 1950/51

Placeringer 3. division: nr 1 1937/38 nr 10 1951/52 nr 12 1952/53

Landsholdsspillere 
 Helge Christian Bronée
 Poul Nielsen
 Carl Aage Præst
 Hans Erik Bruun

Østerbro Idræts-Forening 
Østerbro Idræts-Forening blev stiftet den 10. september 1998 som en sammenslutning mellem Østerbros Boldklub og Ryvang Fodbold Club, for at sikre og udbygge klubbernes aktiviteter og sportslige muligheder. Klubbens førstehold spiller i 2006/07-sæsonen i Danmarksserien, hvilket er den højeste placering i klubbens korte historie. Klubben har pr. 2007 godt 500 medlemmer, hvoraf cirka 150 medlemmer er tilknyttet ungdomsafdelingen. Klubben er medlem af Københavns Boldspil-Union og afvikler deres hjemmebanekampe på Klosterfælleden (kendt som Buret) i Fælledparken.

Tidligere fodboldklubber i Danmark
Fodboldklubber under DBU København
Boldklub
Etableret i 1894
Ophørt i 1998
Aage Morville

Aage Morville (født 7. maj 1894 i København, død 21. november 1981) var seminarierektor og ridder af Dannebrog.

Morville blev student fra Schneekloths Skole i 1912 og cand.teol. i 1918. 
1918-1923 var han sekretær ved Kristeligt Studenter-Settlement. 
I 1923 blev han lærer ved Haderslev Statsseminarium og 1944 forstander for Ranum Statsseminarium.
Fra 1947 forstander og 1959-1964 rektor for Jonstrup Statsseminarium.

Aage Morville har skrevet nogle få teologiske bøger.

Skolefolk fra Danmark
Riddere af Dannebrog
Personer i Kraks Blå Bog (afdøde)
Teologer fra Danmark
Danskere i 1900-tallet
Faglitterære forfattere fra Danmark
Dansksprogede forfattere fra Danmark
KFF

Denne forkortelse har flere betydninger:

 Faglig videreuddannelse i Klinisk farmaci og Folkesundhed.
 Kalmar FF – en svensk fodboldklub fra Kalmar.
 Københavns Fodsports-Forening nu Københavns Idræts Forening – en idrætsforening i København.
 Kriminalforsorgsforeningen – fagforening www.KFF.dk eller www.Kriminalforsorgsforeningen.dk .
 Københavns Idræts Forening havde 1892-1914 navnet Københavns Fodsports-Forening
Mediegrafiker-uddannelsen

Mediegrafiker-uddannelsen er en uddannelse inden for grenen medieproduktion. Uddannelsen varer 4 år og består både af skole- og praktikophold. Uddannelsens mål er at uddanne eleven i opsætning af tekst og billeder ved hjælp af moderne IT-teknik, især den grafiske del. Der er også undervisning i kommunikation og kundekontakt.

Uddannelsen tilbydes på følgende tekniske skoler i Danmark: Herning, Kolding, København, Odense, Roskilde, Aalborg og Aarhus.

Erhvervsuddannelser i Danmark
Computergrafik
Grafisk design
Kara og Shelby Hoffman

Kara Irene Hoffman og Shelby Anne Hoffman (født 2. august 2002) er amerikansk skuespillere. Da de var mindre end et år gamle, overtog de rollen som Kristina Davis i General Hospital. Efter General Hospital fik de rollen som Sunny Baudelaire i filmen Lemony Snicket - En ulykke kommer sjældent alene fra 2004.

Filmografi

Eksterne links 
 
 

Børneskuespillere fra USA
Willy Schøne

Willi Schøne Hansen (13. marts 1933 – 14. maj 2001) var en dansk fodboldspiller, der spillede for Skovshoved IF. Han spillede 4 B-landskampe.

Han var i en periode også træner for Køge Boldklub. Herefter blev han træner for 3. divisionsklubben RB1906 (Roskilde).

Fodboldspillere fra Danmark
Fodboldtrænere fra Danmark
Alf Young

Alf Young (4. november 1904-30. august 1977) var en engelsk fodboldspiller, der i 1950'erne fungerede som træner i Danmark, bl.a. kortvarigt som landstræner.

Som spiller spilelde Alf Young for Huddersfield Town fra 1927 til 1945. Derudover nåede han at repræsentere Durham City og York City. Han opnåede 9 landskampe for Englands fodboldlandshold.

I 1946 blev Alf Young træner for Køge Boldklub. Det var han af to omgang. I 1956 stod han desuden i spidsen for Danmarks fodboldlandshold i en enkelt kamp mod Irland i Dublin, som blev vundet med 2-1. Young blev dog ikke landstræner permanent.

Fodboldspillere fra England
Fodboldspillere fra Huddersfield Town F.C.
Fodboldtrænere fra England
Trænere for Danmarks fodboldlandshold
Lykkesholm (Ellested Sogn)

Lykkesholm er en gammel hovedgård, som nævnes første gang i 1329 og kaldt Magelund, men benævnt Lykkesholm fra 1380. Gården ligger cirka 3 km sydvest for den fynske by Ørbæk og ca. 21 km sydøst for Odense i Ellested Sogn, Vindinge Herred, Nyborg Kommune. Hovedbygningen er opført i 1600 ved Domenicus Badiaz og ombygget i 1668-1784-1786. Ejendommen kaldes pt. for Lykkesholm Slot og er i dag et hotel og en avlsgård under Ravnholt.

Slottet var yndlingsted for den danske forfatter H.C. Andersen. Han gæstede således slottet flere gange og udtrykke det således:

Slottet havde sin snert af kongelighed i 1391, da det i en kort periode var ejet af dronning Margrete I.

Lykkesholm er på 299 hektar.

Ejere af Lykkesholm 

 (1315-1329) Kirstine af Magelund
 (1329) Gert Høcken
 (1329-1339) Peder Nielsen Brock
 (1339-1376) Albert Pedersen Magelund Brock
 (1376) Sophie Pedersdatter Brock gift Krummedige / Elene Pedersdatter Brock
 (1376-1378) Iven Krummedige
 (1378-1380) Johan Hummersbüttels / Hartvig Hummersbüttels
 (1380-1381) Evert von Moltke
 (1381-1391) Fikke von Moltke / Henneke von Moltke
 (1391) Dronning Margrete 1. 
 (1391-1416) Henneke Olufsen Bjørn
 (1416-1446) Steen Basse
 (1446-1465) Torben Bille
 (1465-1492) Bent Bille
 (1492-1542) Hans Bille
 (1542-1550) Inger Corfitz gift Bille
 (1550-1565) Ejler Rønnow
 (1565-1569) Henning Qvitzow
 (1569-1590) Enke Fru Qvitzow
 (1590-1640) Ejler Qvitzow
 (1640-1657) Christen Thomesen Sehested
 (1657-1683) Erik Christensen Sehested
 (1683-1699) Margrethe Rammel gift (1) Sehested (2) Winterfeldt (3) Kaas
 (1699-1713) Otto Eriksen Sehested
 (1713-1715) Margrethe Eriksdatter Sehested gift Kaas
 (1715) Margrethe Rammel gift (1) Sehested (2) Winterfeldt (3) Kaas
 (1715-1721) Hans Frederik Kaas
 (1721-1730) Børge Trolle
 (1730-1767) Theodor Lente-Adeler
 (1767-1768) Enke Fru Adeler
 (1768-1778) Otto Lindegaard 
 (1778-1796) Anne Cathrine Bendz gift Lindegaard
 (1796-1825) Salomon Lindegaard
 (1825-1838) Enke Fru Lindegaard
 (1838-1875) Otto Lindegaard 
 (1875-1913) Peter Salomon Lindegaard
 (1913-1914) Konsortium
 (1914-1941) Christian Ove Sehestedt-Juul 
 (1941-1948) Ove Christian Sehestedt-Juul 
 (1948-1970) Christian Ove Sehestedt-Juul 
 (1970-2001) Ove Christian Sehestedt-Juul 
 (2001-) Ove Christian Sehestedt-Juul / Christian Ove Sehestedt-Juul

I populærkultur 
Dele af TV-serien Charlot og Charlotte er filmet on location på Lykkesholm som er karakteren Birksteds (spillet af Ove Sprogøe) hjem.

Eksterne henvisninger 
 Lykkesholm Slot

Noter 

Herregårde i Nyborg Kommune
Herregårde i Svendborg Amt
Fredede slotte og herregårde i Danmark
Fredede bygninger, konstruktioner og anlæg i Nyborg Kommune
Lotte Henriksen

Lise-Lotte Würtz Henriksen (født 22. januar 1963 i København) er en dansk politiker, der var medlem af Folketinget 1990-1998, valgt for Socialdemokratiet i Fredensborgkredsen (Frederiksborg Amtskreds). 

Henriksen blev student fra Frederikssund Amtsgymnasium i 1981, gik på Ry Højskole i 1983 og blev kandidat i offentlig administration (cand.scient.adm.) fra Roskilde Universitetscenter i 1996. Før hun blev folketingsmedlem arbejdede hun som klubmedarebjder og pædagogmedhjælper 1981-1983 og medlemssekretær i Folketinget 1984-1987.

Hun blev opstillet til Folketinget i 1989 og blev indvalgt ved valget året efter. Hun var næstformand for Socialdemokratiets folketingsgruppe og medlem af partiets forretningsudvalg og hovedbestyrelse 1992-1994. Hun var medlem af Folketinget frem til 10. marts 1998.

Både før og under sin periode i Folketinget havde Lotte Henriksen desuden en række tillidsposter, bl.a. var hun 1979-1981 formand for medlemsudvalget i Ungdomsringen og medlem af dens hovedbestyrelse 1981-1989. Fra 1983 var hun medlem af Styrelsen i Dansk Ungdoms Fællesråd, næstformand 1985-1988, formand for internationalt udvalg 1986-1988 og formand 1988-1989. Fra 1985 til 1986 var hun medlem af styrelsen for Mellemfolkeligt Samvirke.

Kilde 
 Folketingets biografi af Lotte Henriksen
 

Folketingsmedlemmer i 1990'erne
Tidligere folketingsmedlemmer fra Socialdemokraterne
Personer fra København
William A. Wheeler

William Almon Wheeler (30. juni 1819 – 4. juni 1887) var en repræsentant i Kongressen og den 19. vicepræsident i USA.

Wheeler blev født i den lille by Malone i staten New York og uddannede sig indenfor jura. I perioden 1846 – 1849 praktiserede han som statsadvokat i Franklin County. Han gik over i lokalpolitikken i 1851, og senere rigspolitikken, hvor han sad i Kongressen i fire perioder. 

Han blev valgt til vicepræsident i 1876, og tiltrådte den 4. marts 1877. Han var meget anonym i arbejdet, og stillede ikke til genvalg ved valget i 1880. Efter at han var færdig som vicepræsident trak han sig tilbage fra det offentlige liv, og døde i hjembyen efter en periode med svigtende helse.

USA's vicepræsidenter
Personer fra New York
Ignosticisme

Ignosticisme er en teologisk holdning om, at enhver anden teologiske holdning (herunder agnosticisme) påtager sig for meget om begrebet Gud og mange andre teologiske begreber. Ordet "Ignosticisme" blev forfattet af rabbiner Sherwin Wine. Det kan defineres som omfattende to beslægtede synspunkter om eksistensen af Gud: Det første synspunkt er, at en sammenhængende definition af Gud skal præsenteres før spørgsmålet om eksistensen af Gud kan diskuteres meningsfyldt. Desuden, hvis denne definition ikke kan falsificeres, tager ignostikeren den teologiske non-cognitivistiske holdning, at spørgsmålet om Guds eksistens (pr. denne definition) er meningsløs. Det andet synspunkt er synonymt med teologisk non-cognitivisme, og springer trinnet med spørgsmålet "Hvad menes der med Gud?" over, og proklamerer det oprindelige spørgsmål "Eksisterer Gud?" som meningsløst. 

Til spørgsmålet om Gud eksisterer vil en ateist svare: "Jeg tror ikke på Gud", en agnostiker ville svare: "Jeg ved ikke, om Gud eksisterer" og en ignostiker: "Jeg ved ikke, hvad du mener, når du taler om Gud". For en ignostiker er spørgsmålet, om Gud eksisterer, meningsløst og har samme logik som at spørge: "Hvad farve har fredag", begge spørgsmål er meningsløse og har derfor ikke et meningsfyldt svar.

Gudsopfattelser
Charles W. Fairbanks

Charles Warren Fairbanks (11. maj 1852 i Union County, Ohio, USA – 4. juni 1918 i Indianapolis, Indiana) var en senator for Indiana og USA's 26. vicepræsident. 

Han blev uddannet jurist, og praktiserede som advokat frem til han fattede interesse for politikken og blev indvalgt i Senatet i 1898. Efter to perioder i Senatet blev han så valgt som Theodore Roosevelts vicepræsident i 1904, og indtog stillingen 4. marts 1905. I tiden efter vicepræsidentperioden fortsatte han arbejdet med politikken, og var blandt andet med til at udforme det republikanske partis politiske platform i 1912. I 1916 prøvede han at blive nomineret som Republikanernes præsidentkandidat, men opnåede det ikke. Han blev i stedet nomineret som vicepræsidentkandidat for Charles Evans Hughes, men i det påfølgende præsidentvalg var det demokraternes præsidentkandidat Woodrow Wilson som vandt.

Fairbanks gik tilbage til advokatpraksissen i Indianapolis, men helsen svigtede og han døde kort tid efter, i 1918.

USA's vicepræsidenter
Medlemmer af Senatet i USA
Personer fra Ohio